Saudi-Arabias konge med spark til Trump | ABC Nyheter
Saudi-Arabias konge med spark til Trump
Tunisias president Beji Caid Essebsi (t.h.), Saudi-Arabias kong Salman (i midten) og Kuwaits emir Sabah Al-Ahmad Al-Jaber Al-Sabah (t.v.) under toppmøtet i Tunisia søndag. Foto: Zoubeir Souissi / Pool / AP / NTB scanpix Les mer Lukk
31. mars 2019 13:51 – Oppdatert 31. mars 2019 13:51
Saudi-Arabias kong Salman tar avstand fra sin nære allierte USAs beslutning om å anerkjenne de syriske Golanhøydene som en del av Israel.
– Vi understreker igjen vår kategoriske avvisning av alle tiltak som kan påvirke Syrias suverenitet over Golan, sa kongen under åpningen av toppmøtet til Den arabiske liga i Tunisia søndag.
Tidligere har Salmans regjering i harde ordelag fordømt Golan-beslutningen til USAs president Donald Trump.
Bakgrunn:Saudi-Arabia fordømmer USAs anerkjennelse av Golanhøydene
Trump varslet for noen uker siden at USA ville anerkjenne de omstridte Golan-høydene som en del av Israel. Tidligere har FNs sikkerhetsråd, med støtte fra USA, slått fast at Golanhøydene er okkupert og annektert av Israel i strid med folkeretten.
De arabiske landene på toppmøtet i Tunisia er uenige om en lang rekke saker. Men de regner med å bli enige om en felles uttalelse hvor de fordømmer Trumps beslutninger om å endre syn på Golanhøydene og å flytte USAs ambassade i Israel til Jerusalem.